C 202/80
DA
Den Europæiske Unions Tidende
9.6.2023
Inden for det geografiske område findes der steder med hver deres forskellige jordbundsforhold, hvoraf de oftest forekommende er sur skifterjord på høje skråninger, kalkholdige jorde på plateauerne og sletterne samt alluviale grusterrasser, hvis fælles træk er deres ikke særligt frugtbare jorde, der egner sig til vindyrkning og muliggør en dyb rodsætning.
Området for » Terres du Midi « BGB strækker sig fra bjergområderne Cevennerne, Montagne Noire og Pyrenæernes forbjerge til det kystnære lagunelandskab og har form af et amfiteater, der åbner ud mod Middelhavet og gennemskæres af floderne Aude, Orb, Hérault, Vidourle og Gardon.
Inden for dette område er der middelhavsklima, der egner sig godt til vindyrkning takket være de varme, tørre somre og milde vintre kombineret med to regnperioder om efteråret og foråret.
Området udsættes for forskellige vinde.
Middelhavsvinden Marinen fejer regelmæssigt og undertiden kraftigt hen over Golfe du lion (Løvebugten), især i druernes modningsperiode.
Den støvregn fra bølgerne, der føres med, mildner ekstreme temperaturer.
De kraftige, tørre norden- og vestenvinde (tramontanaen, cers-vinden og mistralen) bidrager til at holde vindyrkningsarealerne sunde.
Disse klimavariationer er gunstige for plantningen af druesorter, der er tilpasset omgivelserne med forskellige miljøbetingelser.
I området møder tre formationer hinanden: bjerge og højsletter, forbjerge og sletterne i middel højde og endelig kystsletten.
Karakteristisk for området er her vindyrkningen som monokultur, der strækker sig til Rhône-deltaet til den spanske grænse.
9.2.
Produktets egenart Ved vine med » Terres du Midi « BGB er der tale om produkter, der er resultatet af den historiske udvikling i vindyrkningsområdet Midi.
Dette område har frembragt vine, der går tilbage til Vesteuropas første vindyrkningsarealer, der opstod omkring 600 f.Kr. ved Agde.
År 1907 var kulminationen på en vinkrise, hvor forskellige problemer i forbindelse med vinproduktionen, samfundslivet og vinbrugenes økonomi faldt sammen.
Forskelle i beskatning, overproduktion og tilfælde af svindel var med til at give ny næring til utilfredsheden.
Priserne raslede ned og kvaliteten af vinene faldt.
På grund af myndighedernes passivitet nedsatte vinavlerne i Languedoc forskellige udvalg til beskyttelse af vinsektorens interesser, som havde repræsentationer i de fleste kommuner i Midi, og som hurtigt samlede sig i Confédération Générale des Vignerons du Midi (sammenslutningen af vinbønder i Midi-regionen).
Begrebet » Midi Viticole « (vindyrkningsområdet Midi) tog fortsat form gennem statens anerkendelse af sammenslutningen.
Dialogen blev genoptaget, og der blev fundet løsninger til håndtering af krisen (skattenedsættelse, bekæmpelse af svindel, anmeldelsesregler og regler om flytning af vines bevægelighed og amnesti).
I oprettelsesdokumentet for denne bevægelse henvises der tydeligt til afgrænsningen af »Midi Viticole «, som samler de fire vindyrkende departementer Pyrénées-Orientales, Aude, Hérault og Gard.
Disse arealer anvendes næsten udelukkende til vindyrkning.
Siden 1964 har betegnelsen »vin de canton« været klart og retligt defineret med henvisning til et forvaltningsområde med en række bestemte jordbunds- og klimaforhold.
I 1968 blev udtrykket »vins de canton« ved dekret ændret til »vins de pays« (landvin), der skal efterfølges direkte af navnet på det departement, hvor vinen er fremstillet.
På dette tidspunkt havde vinene fra Midi en særlig anerkendelse, der førte til fremkomsten af den beskyttede geografiske betegnelse » Terres du Midi «.
Produktionen af vine med » Terres du Midi « BGB er på op til 100 000 hl, der fordeler sig på alle tre vinfarver.
Den største andel udgøres af rødvinene (55 % af den producerede mængde), efterfulgt af rosévinene (med en andel på 35 %), og hvidvinene fuldender sortimentet.
Vine med den beskyttede geografiske betegnelse » Terres du Midi « fremstilles hovedsagelig ved sammenstikning af druesorter, enten af traditionelle hjemmehørende druesorter eller druesorter, der stammer fra andre vindyrkningsområder.
Dyrkningen af disse druesorter er mulig takket være erfaringerne hos de vinavlere, der planter deres vinstokke i overensstemmelse med de forskellige jordbundsforhold det geografiske område, med det formål at producere druer af høj kvalitet.
Takket være den vigtige indvirkning fra det varme og tørre middelhavsklima opnår druerne fuld modenhed, uanset i hvilken del af området, de dyrkes, og de primære aromaer bevares og forstærkes sågar.
De producerede vine er således kendetegnet ved kvaliteten af deres aromatiske, frugtagtige og blomsteragtige aromaer, hvis intensitet og karakter varierer alt efter de sorter, der anvendes til sammenstikningerne.